มันนี่ทูเดย์
แห่กู้ออมสินบ้านประชารัฐ
6 เม.ย. 2559

แห่กู้ออมสินบ้านประชารัฐ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารปิดรับคำขอสินเชื่อโครงการบ้านประชารัฐ เมื่อวันที่ 1 เม.ย.ที่ผ่านมา ปรากฏว่ามีผู้สนใจถึง 3.13 หมื่นราย วงเงินสินเชื่อรวม 3.45 หมื่นล้านบาท สูงกว่าเป้าหมายที่เตรียมไว้ 2 หมื่นล้านบาท ขณะนี้อยู่ระหว่างคัดกรอง ตรวจสอบคุณสมบัติผู้สนใจทั้งหมด โดยคาดว่าจะมีผู้ผ่านเกณฑ์ได้รับอนุมัติสินเชื่อประมาณ 60-70% จากจำนวนผู้แจ้งความประสงค์มาทั้งหมด หลังจากนี้หากมีวงเงินโครงการเหลือจะเปิดรับเรื่องยื่นกู้ใหม่อีกครั้ง
เคทีซีได้ขยับเรตติ้ง A+
บริษัท บัตรกรุงไทย หรือเคทีซี แจ้งว่า ทริสเรทติ้ง ปรับเพิ่มอันดับเครดิตองค์กร และหุ้นกู้ไม่ด้อยสิทธิ ไม่มีหลักประกัน ชุดปัจจุบันของบริษัท เป็นระดับ A+ จากเดิม A- พร้อมทั้งจัดอันดับเครดิต A+ ให้หุ้นกู้ไม่ด้อยสิทธิ ไม่มีหลักประกัน มูลค่า 1,000 ล้านบาท ไถ่ถอนปี 2568 และ 300 ล้านบาท ไถ่ถอนปี 2569 ตลอดจนหุ้นกู้ไม่ด้อยสิทธิ ไม่มีหลักประกัน วงเงินไม่เกิน 1 หมื่นล้านบาท และไม่เกิน 6,000 ล้านบาท